 275. அறிவில் லாதார் யாதுமில் லாதார்.  அறிவில்லாதவர்கள் எதுவுமே இல்லாதவர்கள் ஆவர்.  276. அறிவிற் கறிகுறி யாவன செய்தல்.  அறிவுடைமை என்பது நன்மை பயக்கும் செயல்களைச் செய்தல் ஆகும்.  277. எளியவாச் செலவுரைத் தரியவை யுணர்தல்.  அறிவு என்பது கேட்போர் உள்ளத்தில் பதியும்படி எளிமையாகச் சொல்லுவதும் மற்றவர்கள் கூறும் எளிதில் அறியமுடியாத பொருளைப் புரிந்து கொள்ளுதலும் ஆகும்.  278. பாவம் பழிக்குப் பயந்திவ ணொழுகல்.  பாவம், பழி இவற்றிற்கு அஞ்சி நடத்தல் அறிவுடைமை ஆகும்.